钦定古今图书集成/明伦汇编/氏族典/第475卷 > 《廖用贤尚友录》 > 《豫章王综传》〈悖姓〉
## 钦定古今图书集成/明伦汇编/氏族典/第475卷 > 《廖用贤尚友录》 > 《豫章王综传》〈悖姓〉

综母吴淑媛，自齐东昏宫得幸于高祖，七月而生综，
宫中多疑之者。及淑媛宠衰怨望，遂陈疑似之说，故
综怀之。闻俗说以“生者血沥，死者骨渗”，即为父子，综
乃私发东昏墓，出骨沥血试之，并杀一男，取其骨试
之，皆有验，自此常怀异志。会大举北伐，高祖令综都
督众军，镇于彭城，与魏将安丰王元延明相持。高祖
以连兵既久，虑有衅生，敕综退军。综惧，南归则无因
奔于延明。魏以为侍中、太尉、高平公、丹阳王。综乃改
名缵，字德文，追为齐东昏，服斩衰。于是有司奏削爵
土，绝属籍，改其姓为“悖氏。”